KIRJALLINEN KYSYMYS E-2311/99 esittäjä(t): Carlos Westendorp y Cabeza (PSE) neuvostolle. Telakkatuki.



Virallinen lehti nro 280 E , 03/10/2000 s. 0023 - 0024



KIRJALLINEN KYSYMYS E-2311/99 esittäjä(t): Carlos Westendorp y Cabeza (PSE) neuvostolle (13. joulukuuta 1999) Aihe: Telakkatuki Euroopan telakkateollisuus on suurissa vaikeuksissa. Euroopan unionin keskeisenä tavoitteena pitää olla kilpailukykyisen telakkateollisuuden tulevaisuuden turvaaminen. Ala myötävaikuttaa talouden kehitykseen ja ylläpitää työllisyyttä useilla alueilla, joista monet kärsivät korkeasta työttömyydestä. Komissio tunnustaa neuvostolle lähettämässään tiedonannossa telakkateollisuuden tilanteesta maailmassa, että Etelä-Korean valtion telakkatuki aiheuttaa epävakautta alan maailmanmarkkinoilla. Onko neuvostolla hallussaan lukuja tämän tuen määrästä, jotta voitaisiin suunnitella toimenpiteitä tilanteen tasapainottamiseksi? Neuvoston 29. kesäkuuta 1998 antamassa asetuksessa (EY) N:o 1540/98(1) vahvistetaan uudet telakoiden valtiontukia koskevat säännöt joulukuuhun 2000 asti. Aikooko neuvosto jatkaa kyseisiä tukia Euroopassa varotoimenpiteenä samalla kun Etelä-Korean telakkateollisuuden saamaa tukea koskevia tutkimuksia syvennetään? Teollisuusministerien neuvosto kokoontuu tiistaina 9. marraskuuta. Aikooko neuvosto ottaa kysymyksen kokouksen esityslistalle? Mikäli vastaus on myönteinen, mitä toimia se aikoo hyväksyä? (1) EYVL L 202, 18.7.1998, s. 1. Yhteinen vastaus kirjallisiin kysymyksiin E-2290/99, E-2311/99 ja E-2351/99 (13. maaliskuuta 2000) 1. Vastauksena arvoisien parlamentin jäsenten esittämiin kysymyksiin ja aiheellisiin huolenilmauksiin neuvosto haluaa aluksi palauttaa mieleen, että - yleisellä tasolla telakkatukijärjestelmään sovelletaan 29. kesäkuuta 1998 annetun neuvoston asetuksen (EY) N:o 1540/98(1) säännöksiä, - yksityiskohtaisemmalla tasolla komissio on 2. kesäkuuta 1997 annetun neuvoston asetuksen (EY) N:o 1013/97(2) mukaisesti hyväksynyt tietyille rakenneuudistuksen alaisille Saksan ja Espanjan telakoille myönnettävän tuen. 2. Teollisuusneuvosto vastaanotti istunnossaan 9. marraskuuta 1999 kaksi erillistä komission kertomusta, jotka koskivat - maailman laivanrakennusalan tilannetta (asetuksen (EY) N:o 1540/98 12 artiklan nojalla laadittu kertomus), - tiettyjen Saksan ja Espanjan telakoita koskevien rakenneuudistusohjelmien seurantaa (asetuksen (EY) N:o 1013/97 2 artiklan nojalla laadittu neljäs kertomus). 3. Asian käsittelyn päätteeksi neuvosto vahvisti maailman laivanrakennusalan tilannetta koskevat päätelmät, joista voidaan tässä yhteydessä ottaa esiin erityisesti seuraavat yhteenvedonomaisesti esitetyt seikat: - neuvosto ilmaisi huolestuneisuutensa laivanrakennusalan kriisin vuoksi, joka johtuu Korean tasavallan ylikapasiteetista ja sen soveltamista hyvin alhaisista hinnoista, ja kehotti komissiota aloittamaan uudelleen vuoropuhelun kyseisen maan kanssa näiden epäoikeudenmukaisten kilpailukäytäntöjen lopettamiseksi, - neuvosto kehotti teollisuuden edustajia, jäsenvaltioita ja komissiota hankkimaan mahdollisimman paljon yksityiskohtaisia todisteita tästä kilpailunvastaisesta toiminnasta asianmukaisten toimien toteuttamiseksi WTO:ssa, - neuvosto esitti Kansainväliselle valuuttajärjestölle ja Maailmanpankille kiireellisen pyynnön tutkia, täyttyvätkö ne edellytykset, joiden perusteella Korean tasavallalle on myönnetty tukea talouskriisin vuoksi, - neuvosto kehotti komissiota ja jäsenvaltioita ryhtymään uusiin ponnisteluihin asianmukaisissa kansainvälisissä elimissä, OECD mukaan lukien, oikeudenmukaisen kilpailun takaavien sääntöjen soveltamiseksi mahdollisimman pian. Päätelmiensä lopuksi neuvosto pani tyytyväisenä merkille komission lujan päätöksen täyttää edellä mainitun asetuksen N:o 1540/98 12 artiklan(3) mukaiset velvoitteensa ja esittää neuvostolle uusi kertomus heti tarpeen vaatiessa. Neuvosto aikoo merkitä tämän kohdan 18. toukokuuta 2000 kokoontuvan teollisuusneuvoston esityslistalle. (1) EYVL L 202, 18.7.1998, s. 110. (2) EYVL L 148, 6.6.1997, s. 13. (3) 12 artikla Komissio esittää neuvostolle säännöllisesti kertomuksen markkinatilanteesta ja arvioi, vaikuttavatko kilpailunvastaiset käytännöt eurooppalaisiin telakoihin. Jos todetaan, että kilpailunvastaiset käytännöt aiheuttavat minkäänlaista vahinkoa teollisuudelle, komissio ehdottaa tarvittaessa neuvostolle toimenpiteitä ongelman ratkaisemiseksi. Ensimmäinen kertomus esitetään neuvostolle viimeistään 31 päivänä joulukuuta 1999.